Folketing
1999-10-26

Så kan jeg sige med hensyn til arbejdsgangene, at det går lige fra konkrete tiltag, som vi sidste år vedtog at etablere i fællesskab med finanslovpartierne, f.eks. incitamenter i retning af 90/10-modellen, som jeg nævnte før. Det skal forbedre arbejdsgangene, og det skal være sådan, så fleksibilitet i høj grad er et væsentligt element. Vi er også enige med amterne om, at der skal være en mere entydig ledelse. Det er også noget, som i høj grad kan bidrage til, at vi får et mere gennemsigtigt og bedre fungerende system. Ja, det er rigtigt, at arbejdsgangene ikke er tilfredsstillende, men det hænger til en vis grad sammen med det manglende personale. Men vi kan forbedre det meget, og det er vi i fuld gang med sammen med amterne. Det vil man kunne se mere om i aftalen med amterne fra juni i år. Hermed sluttede spørgsmålet.